FI Euroopan unionin virallinen lehti C 369/18

KERTOMUS

ENIAC-yhteisyrityksen tilinpäätöksestä varainhoitovuodelta 2012 sekä yhteisyrityksen vastaukset

2013/C 369/03

SISÄLLYS

Kohta Sivu Johdanto … 1–5 19 Tarkastuslausuman perustana olevat tiedot … 6 19 Tarkastuslausuma … 7–17 19 Lausunto tilien luotettavuudesta … 12 20 Perustelut varauman sisältävälle lausunnolle tilien perustana olevien toimien laillisuudesta ja asianmukaisuudesta … 13–15 20 Varauman sisältävä lausunto tilien perustana olevien toimien laillisuudesta ja asianmukaisuudesta … 16 21 Huomautukset budjetti- ja varainhallinnosta … 18–20 21 Talousarvion toteuttaminen … 18–19 21 Ehdotuspyynnöt … 20 21 Muut kysymykset … 21–28 21 Sisäisen tarkastuksen toiminto ja komission sisäisen tarkastuksen osasto … 21 21 Seuranta ja raportointi tutkimustuloksista … 22–24 21 ENIAC-osakasvaltioiden osuudet … 25 22 Aiemmin esitettyjen huomautusten seuranta … 26–28 22

JOHDANTO

1. Eurooppalainen yhteisyritys (jäljempänä ’ENIAC-yhteisyritys’) perustettiin Brysseliin joulukuussa 2007 kymmeneksi vuodeksi nanoelektroniikka-alan yhteisen teknologia-aloitteen toteuttamiseksi (1).

2. Yhteisyrityksen keskeisenä tavoitteena on määritellä ja toteuttaa tutkimusohjelma nanoelektroniikka-alan avainteknologioiden kehittämiseksi eri sovellusaloilla Euroopan kilpailukyvyn ja kestävän kehityksen lujittamiseksi sekä näin mahdollistaa uusien markkinoiden ja yhteiskunnallisten sovellusten syntyminen (2).

3. Yhteisyrityksen perustajaosakkaita ovat Euroopan unioni, jota edustaa komissio, sekä tietyt jäsenvaltiot (Alankomaat, Belgia, Espanja, Irlanti, Italia, Kreikka, Portugali, Puola, Ranska, Ruotsi, Saksa, Viro ja Yhdistynyt kuningaskunta) ja AENEAS-järjestö (Association for European Nanoelectronics Activities). Muut jäsenvaltiot ja assosioituneet maat sekä mitkä tahansa muut maat tai oikeussubjektit voivat tulla ENIAC-yhteisyrityksen osakkaaksi, jos ne kykenevät osallistumaan huomattavalla rahoitusosuudella yhteisyrityksen tavoitteiden saavuttamiseen.

4. EU rahoittaa ENIAC-yhteisyrityksen juoksevia kuluja ja tutkimustoimia tutkimuksen seitsemännen puiteohjelman talousarviosta enintään 450 miljoonalla eurolla (3). AENEAS osallistuu yhteisyrityksen juoksevien kulujen rahoitukseen enintään 30 miljoonalla eurolla. ENIAC-osakasvaltioiden on osallistuttava juoksevien kulujen kattamiseen luontaissuorituksin (helpottamalla hankkeiden toteuttamista) ja suorittamalla rahoitusosuuksia, joiden kokonaismäärä on EU:n rahoitusosuuteen nähden vähintään 1,8-kertainen. Hankkeissa mukana olevien tutkimusorganisaatioiden on osallistuttava kulujen kattamiseen luontaissuorituksin, jotka vastaavat arvoltaan vähintään komission ja osakasvaltioiden osuutta.

5. Yhteisyrityksestä tuli taloudellisesti itsenäinen 26. heinäkuuta 2010.

TARKASTUSLAUSUMAN PERUSTANA OLEVAT TIEDOT

6. Tilintarkastustuomioistuimen valitsema tarkastuksen lähestymistapa käsittää analyyttiset tarkastustoimenpiteet, tapahtumien testaamisen yhteisyrityksen tasolla ja valvontajärjestelmien keskeisten kontrollien arvioinnin. Tämän lisäksi hyödynnetään muiden tarkastajien työhön perustuvaa evidenssiä (kun relevanttia evidenssiä on saatavilla) ja analysoidaan toimivan johdon vahvistusilmoitukset.

TARKASTUSLAUSUMA

7. Tilintarkastustuomioistuin on tarkastanut Euroopan unionin toiminnasta tehdyn sopimuksen (SEUT) 287 artiklan mukaisesti a) ENIAC-yhteisyrityksen tilinpäätöksen, joka sisältää ”tilinpäätöslaskelmat” (4) ja ”selvityksen talousarvion toteuttamisesta” (5)31. joulukuuta 2012 päättyneeltä varainhoitovuodelta, ja b) tilien perustana olevien toimien laillisuuden ja asianmukaisuuden.

Toimivan johdon velvollisuus

8. Toimiva johto vastaa komission asetuksen (EY, Euratom) N:o 2343/2002 (6) 33 ja 43 artiklan mukaisesti yhteisyrityksen tilinpäätöksen laatimisesta ja sen oikein esittämisestä sekä tilien perustana olevien toimien laillisuudesta ja asianmukaisuudesta. a) Yhteisyrityksen tilinpäätöksen laatimista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää sisäisen valvonnan järjestelmä, jonka pohjalta on mahdollista laatia ja esittää oikein tilinpäätös, jossa ei ole petoksesta tai virheestä johtuvaa olennaista virheellisyyttä, valita asianmukaiset tilinpäätöksen laatimisperiaatteet ja soveltaa niitä komission tilinpitäjän vahvistamien kirjanpitosääntöjen mukaisesti (7) sekä laatia kirjanpidolliset arviot, jotka ovat kyseisissä olosuhteissa kohtuulliset. Johtaja vahvistaa yhteisyrityksen tilinpäätöksen sen jälkeen, kun yhteisyrityksen tilinpitäjä on laatinut tilinpäätöksen kaiken käytettävissä olevan tiedon pohjalta ja liittänyt tilinpäätökseen laatimansa ilmoituksen, jossa hän toteaa muun muassa saaneensa kohtuullisen varmuuden siitä, että tilinpäätös antaa kaikilta olennaisilta osiltaan oikean ja riittävän kuvan yhteisyrityksen taloudellisesta asemasta. b) Tilien perustana olevien toimien laillisuutta ja asianmukaisuutta sekä varainhoidon moitteettomuuden periaatteen noudattamista koskeviin toimivan johdon velvollisuuksiin kuuluu suunnitella, ottaa käyttöön ja ylläpitää tehokas ja vaikuttava sisäisen valvonnan järjestelmä, joka sisältää riittävän valvonnan ja tarkoituksenmukaiset toimenpiteet sääntöjenvastaisuuksien ja petosten estämiseksi sekä oikeudelliset toimet, joiden avulla tarvittaessa peritään takaisin perusteettomasti maksetut tai käytetyt varat.

Tarkastajan velvollisuus

9. Tilintarkastustuomioistuimen vastuulla on antaa tarkastuksensa perusteella tarkastuslausuma Euroopan parlamentille ja neuvostolle (8) tilinpäätöksen luotettavuudesta sekä tilien perustana olevien toimien laillisuudesta ja asianmukaisuudesta. Tilintarkastustuomioistuin toimittaa tarkastuksensa kansainvälisten tilinpäätösstandardien ja eettisten ohjeiden (IFAC) sekä ylimpien tarkastuselinten kansainvälisten standardien (INTOSAI) mukaisesti. Kyseisissä standardeissa edellytetään, että tilintarkastustuomioistuin suunnittelee ja toimittaa tarkastuksen siten, että sen avulla saadaan kohtuullinen varmuus siitä, onko yhteisyrityksen tilinpäätöksessä olennaisia virheellisyyksiä ja ovatko tilien perustana olevat toimet lailliset ja asianmukaiset.

10. Tarkastuksessa suoritetaan toimenpiteitä, joiden avulla hankitaan tarkastusevidenssiä tilinpäätökseen sisältyvistä luvuista ja siinä esitettävistä muista tiedoista sekä tilien perustana olevien toimien laillisuudesta ja asianmukaisuudesta. Toimenpiteiden valinta perustuu tarkastajan harkintaan ja arvioon siitä, kuinka suuri on riski, että tilinpäätökseen sisältyy petoksista tai virheistä johtuvia olennaisia virheellisyyksiä tai että tilien perustana olevien toimien kohdalla on jätetty olennaisella tavalla noudattamatta Euroopan unionin lainsäädännön vaatimuksia. Näitä riskejä arvioidessaan tarkastaja arvioi sisäisiä kontrolleja, jotka ovat relevantteja tilinpäätöksen laatimisen ja sen oikein esittämisen kannalta, sekä valvontajärjestelmiä, joiden avulla on tarkoitus varmistaa tilien perustana olevien toimien laillisuus ja asianmukaisuus. Tämän pohjalta tarkastaja suunnittelee olosuhteisiin nähden asianmukaiset tarkastustoimenpiteet. Tarkastukseen kuuluu myös sovellettujen tilinpäätösperiaatteiden asianmukaisuuden ja esitettyjen kirjanpidollisten arvioiden kohtuullisuuden sekä tilinpäätöksen yleisen esittämistavan arvioiminen.

11. Tilintarkastustuomioistuin katsoo, että se on saanut tarpeellisen määrän tarkoitukseen soveltuvaa tarkastusevidenssiä tarkastuslausumansa perustaksi.

Lausunto tilien luotettavuudesta

12. Tilintarkastustuomioistuin katsoo, että yhteisyrityksen taloudellinen asema 31. päivänä joulukuuta 2012 sekä sen toimien tulokset ja rahavirrat mainittuna päivänä päättyneeltä varainhoitovuodelta on esitetty tilinpäätöksessä kaikilta olennaisilta osiltaan oikein yhteisyrityksen varainhoitoa koskevien sääntöjen ja komission tilinpitäjän vahvistamien kirjanpitosääntöjen mukaisesti.

Perustelut varauman sisältävälle lausunnolle tilien perustana olevien toimien laillisuudesta ja asianmukaisuudesta

13. Hallintoneuvosto hyväksyi 18. marraskuuta 2010 tekemällään päätöksellä yhteisyrityksen jälkitarkastusstrategian (9). Kyseessä on keskeinen väline (10), jonka avulla arvioidaan tilien perustana olevien toimien laillisuutta ja asianmukaisuutta. Vuonna 2012 suoritetut maksut, joiden perusteena olevista kuluista osakasvaltioiden kansalliset rahoitusviranomaiset olivat antaneet hyväksymistä koskevan todistuksen, olivat määrältään 8,2 miljoonaa euroa. Näiden maksujen osuus kaikista toimintaan liittyvistä maksuista oli 42 prosenttia.

14. Yhteisyrityksen ja osakasvaltioiden kansallisten rahoitusviranomaisten välisissä hallinnollisissa sopimuksissa määrätään periaatteessa, että kansalliset rahoitusviranomaiset toimittavat tarkastuksia yhteisyrityksen puolesta. Yhteisyrityksen jälkitarkastusstrategia perustuu suurelta osin siihen, että kansalliset rahoitusviranomaiset tarkastavat hankkeiden kuluilmoitukset. Euroopan komission sisäisen tarkastuksen osasto teetti kuitenkin vuonna 2012 konsulttitutkimuksen, jossa arvioitiin yhteisyrityksen jälkitarkastusstrategia ja ENIAC-osakasvaltioiden tarkastusstrategiat. Sisäisen tarkastuksen osasto toi esiin, että jälkitarkastusjärjestelmän rakennetta on syytä tarkistaa ja täydentää, jotta järjestelmä voi varmasti täyttää sille asetetun kokonaistavoitteen (11).

15. Yhteisyritys teki vuonna 2012 kuluilmoitusten rajoitetun arvioinnin (12) ja totesi sen perusteella vuotuisessa toimintakertomuksessaan, että ohjelman virhetaso on alle kaksi prosenttia. Arviointiin ei kuitenkaan liittynyt tarkastuksia eikä sen avulla saatu varmuutta arvioitujen kuluilmoitusten asianmukaisuudesta. Tilintarkastustuomioistuimen toimittaman tarkastuksen loppuun mennessä (syyskuussa 2013) yhteisyrityksen jälkitarkastusstrategian täytäntöönpanosta saatavilla olevien tietojen pohjalta ei ollut mahdollista todeta, toimiiko kyseinen keskeinen kontrolli vaikuttavasti.

Varauman sisältävä lausunto tilien perustana olevien toimien laillisuudesta ja asianmukaisuudesta

16. Tilintarkastustuomioistuin katsoo, että varauman sisältävän lausunnon antamista perustelevissa kohdissa 13–15 esitettyjen seikkojen mahdollisia vaikutuksia lukuun ottamatta yhteisyrityksen 31. päivänä joulukuuta 2012 päättyneeltä varainhoitovuodelta annetun tilinpäätöksen perustana olevat toimet ovat kaikilta olennaisilta osiltaan lailliset ja asianmukaiset.

17. Jäljempänä esitettävät huomautukset eivät aseta tilintarkastustuomioistuimen lausuntoja kyseenalaiseksi.

HUOMAUTUKSET BUDJETTI- JA VARAINHALLINNOSTA

Talousarvion toteuttaminen

18. Varainhoitovuoden 2012 lopulliseen talousarvioon sisältyi 128 miljoonaa euroa maksusitoumusmäärärahoja ja 42 miljoonaa euroa maksumäärärahoja. Käytettävissä olevien maksusitoumusmäärärahojen käyttöaste oli sata prosenttia ja maksumäärärahojen käyttöaste 52 prosenttia (13). Operatiivisiin toimiin käytettävissä olevista 125,5 miljoonan euron maksusitoumusmäärärahoista 17,6 miljoonaa euroa toteutettiin kokonaissitoumuksen kautta vuoden 2012 ensimmäisen ehdotuspyynnön yhteydessä ja 107,9 miljoonaa toteutettiin kokonaissitoumuksen kautta vuoden 2012 toisen ehdotuspyynnön yhteydessä. Näihin kahteen ehdotuspyyntöön perustuvat avustussopimukset tehtiin alkuvuodesta 2013, ja menettelyn käynnistämisestä sopimuksen tekemiseen kului keskimäärin 12 kuukautta.

19. Käyttämättömien määrärahojen vapauttamisen osalta vuotta 2011 koskevan tarkastuksen yhteydessä havaitut kontrollien puutteet olivat yhä olemassa vuonna 2012. Käyttämätöntä 2,8 miljoonan euron kokonaissitoumusta, joka oli kohdennettu varainhoitovuoden 2010 operatiivisiin toimiin ja joka piti toteuttaa viimeistään 31. joulukuuta 2011, ei ollut vapautettu vuoden 2012 loppuun mennessä.

Ehdotuspyynnöt

20. Vuosina 2008, 2009, 2010 ja 2011 järjestettyjen ehdotuspyyntöjen seurauksena tehtiin yhteensä 170,2 miljoonan euron avustussopimukset, jotka vastaavat 39:ää prosenttia EU:n yhteisyrityksen tutkimustoimiin osoittaman rahoitusosuuden enimmäismäärästä (14). Vuonna 2012 käynnistettiin kaksi ehdotuspyyntöä, joiden yhteisarvo oli 125,4 miljoonaa euroa. Vuonna 2013 on toistaiseksi käynnistetty kaksi ehdotuspyyntöä, joiden arvo on yhteensä 39,7 miljoonaa euroa. Vuonna 2013 olisi käynnistettävä vielä 104,7 miljoonan euron ehdotuspyyntö (23,8 prosenttia), jotta käytettävissä oleva 440 miljoonan euron suuruinen EU:n rahoitusosuus saataisiin käytettyä kokonaisuudessaan.

MUUT KYSYMYKSET

Sisäisen tarkastuksen toiminto ja komission sisäisen tarkastuksen osasto

21. Hallintoneuvosto hyväksyi komission sisäisen tarkastuksen osaston toimenkuvauksen 18. marraskuuta 2010. Yhteisyrityksen varainhoitoa koskevia sääntöjä ei kuitenkaan ole vielä muutettu siten, että niihin olisi sisällytetty puiteasetuksen (15) säännökset, jotka koskevat komission sisäisen tarkastajan toimivaltuuksia.

Seuranta ja raportointi tutkimustuloksista

22. Seitsemännessä puiteohjelmassa määrätään seuranta- ja raportointijärjestelmästä, joka kattaa tutkimustulosten suojan, levittämisen ja siirron.

23. Yhteisyritys on sisällyttänyt edunsaajien kanssa tehtyihin avustussopimuksiin määräyksiä, jotka nimenomaisesti sääntelevät teollis- ja tekijänoikeuksia ja tutkimustulosten levittämistä. Yhteisyritys seuraa määräysten täytäntöönpanoa rahoitettujen hankkeiden eri vaiheissa.

24. Seurantatulosten raportointitapaa on kuitenkin edelleen tarvetta kehittää, jotta päätöksen N:o 1982/2006/EY (16) 7 artiklan ja asetuksen (EY) N:o 1906/2006 (17) 27 artiklan säännökset toteutuvat.

ENIAC-osakasvaltioiden osuudet

25. ENIAC-yhteisyrityksen yhtiöjärjestyksessä määrätään, että ENIAC-osakasvaltioiden rahoitusosuudet ovat yhteismäärältään vähintään 1,8-kertaiset (18) EU:n rahoitusosuuteen verrattuna, ja yhteisyrityksen avustusten osuus voi olla enintään 16,7 prosenttia hankkeiden tukikelpoisten kulujen kokonaismäärästä. Ensimmäisten seitsemän ehdotuspyynnön yhteydessä ENIAC-osakasvaltioiden rahoitusosuus oli 1,41-kertainen EU:n rahoitusosuuteen verrattuna (1,55-kertainen vuonna 2011).

Aiemmin esitettyjen huomautusten seuranta

26. Yhteisyrityksen tilinpitäjä validoi rahoitus- ja kirjanpitojärjestelmät (SAP ja ABAC) vuonna 2012. Toimintaprosessi, jonka avulla saadaan rahoitusta koskevia tietoja kansallisten rahoitusviranomaisten toimittamien kuluilmoitusten hallinnoinnista, on kuitenkin edelleen validoimatta.

27. Yhteisyrityksellä on huhtikuusta 2012 alkaen ollut sisäisen tarkastuksen valmiudet, joita vaaditaan yhteisyrityksen perustamista koskevan neuvoston asetuksen 6 artiklan 2 kohdassa.

28. Palautumissuunnitelma viimeisteltiin ja testattiin hyvin tuloksin vuonna 2012.

Tilintarkastustuomioistuimen IV jaosto on tilintarkastustuomioistuimen jäsenen Louis GALEAN johdolla hyväksynyt tämän kertomuksen Luxemburgissa 22. lokakuuta 2013 pitämässään kokouksessa. Tilintarkastustuomioistuimen puolesta Vítor Manuel da SILVA CALDEIRA presidentti

(1) Neuvoston asetus (EY) N:o 72/2008, annettu 20 päivänä joulukuuta 2007, ENIAC-yhteisyrityksen perustamisesta (EUVL L 30, 4.2.2008, s. 21).

(2) Liitteessä esitetään tiedotustarkoituksessa yhteenveto yhteisyrityksen vastuualueista, toiminnoista ja resursseista.

(3) Seitsemäs tutkimuksen puiteohjelma hyväksyttiin Euroopan parlamentin ja neuvoston päätöksellä N:o 1982/2006/EY (EUVL L 412, 30.12.2006, s. 1). Puiteohjelma kokoaa yhteen kaikki tutkimukseen liittyvät EU-aloitteet ja sillä on olennainen merkitys kasvun, kilpailukyvyn ja työllisyyden tavoitteiden saavuttamisessa. Ohjelma on myös eurooppalaisen tutkimusalueen keskeinen tekijä.

(4) Sisältävät taseen, tuloslaskelman, rahavirtalaskelman, nettovarallisuuden muutoksia koskevan laskelman sekä yhteenvedon keskeisistä tilinpäätöksen laatimisperiaatteista ja muut liitetiedot.

(5) Selvitys talousarvion toteuttamisesta sisältää yhteenvedon budjettiperiaatteista ja muut liitetiedot.

(6) EYVL L 357, 31.12.2002, s. 72.

(7) Komission tilinpitäjän vahvistamat kirjanpitosäännöt perustuvat kansainvälisen tilintarkastajaliiton (International Federation of Accountants, IFAC) antamiin kansainvälisiin julkisen sektorin tilinpäätösstandardeihin (International Public Sector Accounting Standards, IPSAS) tai, silloin kun se on relevanttia, kansainvälisen tilinpäätösstandardeja käsittelevän elimen (International Accounting Standards Board, IASB) antamiin kansainvälisiin IAS/IFRS-tilinpäätösstandardeihin (International Accounting Standards/International Financial Reporting Standards).

(8) Neuvoston asetus (EY, Euratom) N:o 1605/2002 (EYVL L 248, 16.9.2002, s. 1), 185 artiklan 2 kohta.

(9) Yhteisyrityksen jälkitarkastusstrategian mukaan yhteisyrityksen on hankittava riittävästi tietoja ENIAC-osakasvaltioissa sovelletuista jälkitarkastustoimenpiteistä, jotta se voi arvioida kansalliset toimenpiteet ja sen, miten hyvin niiden avulla saadaan riittävä varmuus ENIAC-yhteisyrityksen hankkeisiin liittyvien toimien asianmukaisuudesta ja laillisuudesta.

(10) Asetuksen (EY) N:o 72/2008 12 artiklan mukaan yhteisyrityksen ”on varmistettava, että osakkaiden taloudelliset edut suojataan asianmukaisesti suorittamalla tai mahdollistamalla tarvittavat sisäiset ja ulkopuoliset tarkastukset”. Lisäksi artiklassa säädetään, että ”yhteisyritys tekee paikan päällä selvityksiä ja tilintarkastuksia ENIAC-yhteisyrityksen julkisen rahoituksen saajien keskuudessa. Tällaiset selvitykset ja tarkastukset tekee joko ENIAC-yhteisyritys suoraan tai jokin ENIAC-osakasvaltio sen puolesta.”

(11) Konsulttitutkimuksen keskeiset johtopäätökset ovat seuraavat:

— yhteisyrityksen jälkitarkastusstrategiaan ei sisälly yksityiskohtaisia käytännön ohjeita strategian soveltamista varten

— yhteisyritys ja kansalliset rahoitusviranomaiset eivät tehneet erikseen sopimuksia rahoitusviranomaisten toimittamista tilintarkastuksista.

(12) Rajoitetussa arvioinnissa kansallisia rahoitusviranomaisia pyydettiin vahvistamaan kuluilmoitusten joukosta poimittu otos.

(13) Toimintamaksujen suhteellisen alhainen toteuttamisaste selittyy sillä, että kansallisten viranomaisten antamat todistukset saatiin myöhään ja osakasvaltioiden tasolla ilmenee viipeitä kansallisten avustussopimusten tekemisessä.

(14) Asetuksen (EY) N:o 72/2008 5 artiklan ja kyseisen asetuksen liitteessä olevan 11 artiklan 5 kohdan mukaan EU:n enimmäisosuus yhteisyrityksen rahoituksesta, jolla katetaan juoksevia kuluja ja tutkimustoimia, on 450 miljoonaa euroa, josta juokseviin kuluihin osallistutaan enintään 10 miljoonan euron osuudella. Jos osaa juokseviin kuluihin tarkoitetusta osuudesta ei käytetä, se voidaan käyttää tutkimustoimiin.

(15) Komission asetus (EY, Euratom) N:o 2343/2002, annettu 19 päivänä marraskuuta 2002, Euroopan yhteisöjen yleiseen talousarvioon sovellettavasta varainhoitoasetuksesta annetun neuvoston asetuksen (EY, Euratom) N:o 1605/2002 185 artiklassa tarkoitettuja elimiä koskevasta varainhoidon puiteasetuksesta.

(16) Euroopan parlamentin ja neuvoston päätös N:o 1982/2006/EY, tehty 18 päivänä joulukuuta 2006, Euroopan yhteisön seitsemännestä tutkimuksen, teknologian kehittämisen ja demonstroinnin puiteohjelmasta (2007–2013). Päätöksen 7 artiklassa edellytetään, että komissio seuraa jatkuvasti ja järjestelmällisesti seitsemännen puiteohjelman ja sen erityisohjelmien toteuttamista ja raportoi säännöllisesti tämän seurannan tuloksista ja levittää niitä.

(17) Euroopan parlamentin ja neuvoston asetus (EY) N:o 1906/2006, annettu 18 päivänä joulukuuta 2006, säännöistä, jotka koskevat yritysten, tutkimuskeskusten ja korkeakoulujen osallistumista seitsemännen puiteohjelman toimiin sekä tutkimustulosten levittämistä (EUVL L 391, 30.12.2006, s. 1). Asetuksen 27 artiklan mukaan komission on seurattava tulosaineiston käyttöä ja levittämistä koskevan suunnitelman täytäntöönpanoa. Komission on myös perustettava tietojärjestelmä, jonka avulla tätä seurantaa voidaan toteuttaa tehokkaasti ja johdonmukaisesti koko seitsemännessä puiteohjelmassa, ja ylläpidettävä sitä.

(18) Asetuksen (EY) N:o 72/2008 liitteessä olevan 11 artiklan 6 kohdan b alakohdassa säädetään, että ENIAC-osakasvaltioiden rahoitusosuudet ”yhdessä ovat vähintään 1,8 kertaa yhteisön rahoitusosuus”.

LIITE ENIAC-yhteisyritys (Bryssel) Vastuualueet ja toiminnot Perussopimuksen mukainen unionin toimivalta (Euroopan unionin toiminnasta tehdyn sopimuksen 187 ja 188 artikla) Seitsemännestä puiteohjelmasta 18 päivänä joulukuuta 2006 tehdyssä Euroopan parlamentin ja neuvoston päätöksessä N:o 1982/2006/EY määrätään unionin osallistumisesta yhteisten teknologia-aloitteiden muodossa pitkällä aikavälillä toimivien julkisen ja yksityisen sektorin yhteistyökumppanuuksien perustamiseen. Kumppanuudet voitaisiin toteuttaa perussopimuksen 187 artiklassa tarkoitettuina yhteisyrityksinä. Neuvoston asetus (EY) N:o 72/2008, annettu 20 päivänä joulukuuta 2007, ENIAC-yhteisyrityksen perustamisesta. Yhteisyrityksen toimivaltuudet (neuvoston asetus (EY) N:o 72/2008) Tavoitteet ENIAC-yhteisyritys myötävaikuttaa Euroopan unionin seitsemännen tutkimuksen, teknologian kehittämisen ja demonstroinnin puiteohjelman (2007–2013) täytäntöönpanemiseen sekä Yhteistyö-erityisohjelman aihealueeseen ”Tieto- ja viestintäteknologia”. Yhteisyrityksen tavoitteena on erityisesti: — määritellä ja toteuttaa tutkimusohjelma nanoelektroniikka-alan avainteknologioiden kehittämiseksi eri sovellusaloilla Euroopan kilpailukyvyn ja kestävän kehityksen lujittamiseksi sekä mahdollistaa uusien markkinoiden ja yhteiskunnallisten sovellusten syntyminen — tukea tutkimusohjelman toteuttamiseksi tarvittavia toimia (t&k-toimia) erityisesti myöntämällä rahoitusta kilpailuun perustuvien ehdotuspyyntöjen perusteella valittujen hankkeiden osallistujille — edistää julkisen ja yksityisen sektorin välistä kumppanuutta, jolla pyritään käynnistämään ja yhdistämään unionin tasoisia, kansallisia ja yksityisiä toimia, lisäämään nanoelektroniikka-alaan kohdistuvien t&k-investointien kokonaismäärää ja edistämään yhteistyötä julkisen ja yksityisen sektorin välillä — varmistaa nanoelektroniikka-alan yhteisten teknologia-aloitteiden tuloksellisuus ja kestävyys — aikaansaada eurooppalaisten t&k-toimien synergiaa ja koordinointia nanoelektroniikka-alalla, mukaan luettuna alalla parhaillaan valtioiden välisissä t&k-ohjelmissa (EUREKA) toteutettavan toiminnan vähittäinen liittäminen ENIAC-yhteisyritykseen. Hallinto Hallintoneuvosto on yhteisyrityksen johtava elin. Johtoryhmän vetäjänä toimii toimitusjohtaja. Teollisuus on edustettuna teollisuus- ja tutkimuskomiteassa, ja teollisuutta edustaa myös perustajajäsen AENEAS-järjestö. Unionia edustava komissio, osakasvaltiot ja assosioituneet maat muodostavat julkisten tahojen neuvoston. Yhteisyrityksen resurssit vuonna 2012 Talousarvio Sitoumukset: 127 996 970,00 euroa Maksut: 42 475 500,00 euroa Henkilöstö 31. joulukuuta 2012 Henkilöstötaulukossa on 15 tointa (7 väliaikaista ja 8 sopimussuhteista), joista on täytetty 15 tointa. Ne jakautuivat seuraavasti: operatiiviset tehtävät 6, hallinnolliset tehtävät 5 ja sekalaiset tehtävät 4 tointa. Toiminta ja palvelut vuonna 2012 Ks. ENIAC-yhteisyrityksen toimintakertomus vuodelta 2012 (www.eniac.eu) Lähde: ENIAC-yhteisyrityksen toimittamat tiedot.